Man vas ná vrou se gru-moordArgieffoto: SAPD/Facebook Kapt. Jethro Mtshali, woordvoerder van die polisie, het gesê Priska Schalk was naak en haar hande was vasgebind. Maroela Media het vroeër berig die polisie is verlede Maandag omstreeks 22:10 na die huis in Commissionerstraat ontbied, waar hulle Schalk se liggaam in haar slaapkamer aangetref het. Sy het veelvuldige steekwonde aan haar bolyf gehad en van die skerp voorwerpe waarmee sy gesteek is, was glo steeds in haar liggaam. Volgens Mtshali het die polisie kort ná die moord na die oorledene se kêrel begin soek. Hy is Vrydag in Polokwane in Limpopo in hegtenis geneem. Die man het Maandag vlugtig in die Kempton Park-landdroshof verskyn. Die verdagte is glo 28 jaar oud. Die polisie het vroeër gesê hy het vermoedelik as ŉ veiligheidswag by ŉ skool in die Kempton Park-omgewing gewerk. Die saak is tot 14 Maart uitgestel wanneer hy na verwagting om borgtog sal aansoek doen.